รองนายกรัฐมนตรี สั่งทุกฝ่ายเตรียมรับมือพายุอำพัน พร้อมย้ำการปฏิบัติงาน ต้องไม่ละเลยมาตรการทางสาธารณสุข
รองนายกรัฐมนตรี สั่งทุกฝ่ายเตรียมรับมือพายุอำพัน พร้อมย้ำการปฏิบัติงาน ต้องไม่ละเลยมาตรการทางสาธารณสุขพลโท คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า  พลเอก ประวิตร วงษ์สุวรรณ รองนายกรัฐมนตรี กำชับ ฝ่ายปกครอง ทหาร และตำรวจในทุกพื้นที่ เตรียมรับมือกับฝนตกหนักและคลื่นลมแรงจากพายุไซโคลน “อำพัน” ระหว่าง 18 - 21 พฤษภาคม 2563 ที่จะเกิดขึ้นในทั่วทุกภาค โดยเฉพาะภาคตะวันตกและภาคใต้ ที่จะมีฝนตกหนักและฝนตกสะสม รวมทั้งคลื่นลมแรงทั้งสองชายฝั่ง ทั้งนี้ พลเอก ประวิตร ขอให้ส่วนราชการระดับจังหวัด ประสานการทำงานร่วมกับจิตอาสาและภาคประชาชนในแต่ละพื้นที่ เตรียมความพร้อมทั้งมาตรการป้องกันและให้การช่วยเหลือประชาชนให้ทั่วถึงและทันต่อเหตุการณ์ โดยย้ำการแก้ปัญหาความเดือดร้อนเฉพาะหน้าและให้คงความต่อเนื่องถึงการช่วยเหลือฟื้นฟูพื้นที่ ทั้งการซ่อมคืนสภาพบ้านเรือน พืชสวนไร่นาและระบบสาธารณูปโภคที่อาจได้รับความเสียหาย เพื่อให้ประชาชนกลับมาใช้ชีวิตปกติโดยเร็วพร้อมกันนี้ ได้แสดงความห่วงใยการปฏิบัติงานของทุกส่วนราชการ โดยขอให้ระมัดระวังการปฏิบัติงาน ต้องไม่ประมาทและไม่ละเลยต่อมาตรการทางสาธารณสุขที่กำหนดในระหว่างที่ยังมีการแพร่ระบาดของ COVID -19 พร้อมกับขอให้มีการประชาสัมพันธ์แจ้งเตือนประชาชนถึงการเตรียมพร้อมและการปฏิบัติตน เพื่อลดความเสี่ยงและความเสียหายที่อาจเกิดขึ้น